b'\n_START_ARTICLE_\nTetraroge niger\n_START_SECTION_\nEtimologia\n_START_PARAGRAPH_\nTetraroge prov\xc3\xa9 del grec antic tetra (quatre) i roge, -es (fissura, esquerda), mentre que l\'ep\xc3\xadtet llat\xc3\xad niger vol dir "negre".\n_START_SECTION_\nDescripci\xc3\xb3\n_START_PARAGRAPH_\nFa 13,5 cm de llarg\xc3\xa0ria m\xc3\xa0xima. Posseeix gl\xc3\xa0ndules verinoses a la base d\'algunes espines. Espai interorbital pla, igual o m\xc3\xa9s curt que la longitud de l\'ull. Boca una mica obliqua. Sense barbetes sensorials. Espina anterior preorbital for\xc3\xa7a curta i dirigida cap avall, mentre que la posterior \xc3\xa9s allargada i esvelta. Origen de l\'aleta dorsal per sobre de la part posterior de l\'ull. Primera espina dorsal de menys llarg\xc3\xa0ria que 1/3 de la segona, la qual \xc3\xa9s la m\xc3\xa9s llarga de les dorsals. Aletes ventrals m\xc3\xa9s curtes que les pectorals, les quals s\xc3\xb3n tan llargues com el cap sense el musell. Aleta caudal lleugerament arrodonida. Pell del cap i el cos coberta amb papil\xc2\xb7les diminutes i arrodonides. La coloraci\xc3\xb3 dels esp\xc3\xa8cimens conservats varia del gaireb\xc3\xa9 marr\xc3\xb3 fosc fins al gris\xc3\xb3s amb taques i punts irregulars. Totes les aletes amb una vora blanca i una franja fosca i subterminal.\n_START_SECTION_\nReproducci\xc3\xb3\n_START_PARAGRAPH_\nLes femelles poden \xc3\xa9sser for\xc3\xa7a fecundes i pondre desenes de milers d\'ous.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad i d\'aig\xc3\xbces dolces (encara que hi \xc3\xa9s rar) i salabroses (pot pujar rius amunt fins a 40 km de la costa), amf\xc3\xaddrom, demersal i de clima tropical, el qual viu a la conca Indo-Pac\xc3\xadfica: l\'\xc3\x8dndia (incloent-hi el llac Chilka i les illes Andaman), Tail\xc3\xa0ndia, Indon\xc3\xa8sia (com ara, Sumatra, Bali, C\xc3\xa8lebes, Seram, Ambon, Tanimbar i Buru), el mar de la Xina Meridional, el mar de Banda, Papua Nova Guinea, les illes Filipines, Vanuatu i el Jap\xc3\xb3 (les illes Ryukyu).\n_START_SECTION_\nObservacions\n_START_PARAGRAPH_\n\xc3\x89s verin\xc3\xb3s per als humans i el seu \xc3\xadndex de vulnerabilitat \xc3\xa9s de baix a moderat (35 de 100).'